বাউল গানের মধ্যে দুটো অর্থ- একটি থাকে প্রদত্ত, আরেকটি অন্তর্নিহিত, অনেকটা ধাঁধার অনুরূপ। উপনিষদ যাকে বলছে- বেদং পুরুষং বা জানবার  পুরুষ, বাউলরা তাকেই বলছেন মনের মানুষ। উপনিষদে পুরুষকে জানবার বা চেনবার কথা আছে, কথা আছে, তাঁকে বাইরের জগতে নয়, মনোজগতেই জানতে হয়- তেমনি বাউলরাও তাঁকে জানতে চায় মনের মানুষ হিসেবেঃ আমি কোথায় পাবো তারে/ আমার মনের মানুষ যে রে। বাউল তত্ত্বের মূল এখানেই। কিন্তু মনতো দেহকে বাদ দিয়ে নয়। তাই এই তত্ত্বে দেহের একটি বড় স্থান রয়েছে। অনেক বাউল দেহকে মন্দির বা মসজিদের সাথের তুলনা করেছেন। কেউ আবার নৌকা, ঘর, জাহজের সাথেও কল্পনা করেছেন।